กรณีศึกษา ขนมมะเขือเทศ ขนมที่คนซื้อมานาน โดยไม่รู้ชื่อแบรนด์
ถ้าให้พูดถึงขนมในตำนานที่เรากินสมัยเด็กๆ  หนึ่งในนั้นก็คงมี ขนมซองสีเงินที่ประกอบด้วยรูปมะเขือเทศสีแดง หรือ ขนมที่เราเรียกติดปากกันว่า “ขนมมะเขือเทศ”
16 ธ.ค. 2563

กรณีศึกษา ขนมมะเขือเทศ ขนมที่คนซื้อมานาน โดยไม่รู้ชื่อแบรนด์ /โดย ลงทุนแมน
ถ้าให้พูดถึงขนมในตำนานที่เรากินสมัยเด็กๆ 
หนึ่งในนั้นก็คงมี ขนมซองสีเงินที่ประกอบด้วยรูปมะเขือเทศสีแดง
หรือ ขนมที่เราเรียกติดปากกันว่า “ขนมมะเขือเทศ”
ที่น่าสนใจคือ ขนมชนิดนี้ อยู่มานานกว่า 30 ปีแล้ว  
แต่ไม่เคยเปลี่ยนแพ็กเกจจิงเลย และแทบจะไม่เคยใช้งบการตลาดเลยด้วย
สรุปแล้ว ขนมมะเขือเทศนี้มีชื่อแบรนด์ว่าอะไร?
ถ้าให้เรานึก เราคงนึกไม่ออก
วันนี้ลงทุนแมนจะมาเฉลยให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ชื่อจริงๆ ของขนมชนิดนี้ ที่ติดอยู่บนซองก็คือ “ขนมอบกรอบรสมะเขือเทศ” ตรา เอฟเอฟ
ซึ่งเป็นขนมของบริษัท แฟชั่นฟู้ด จำกัด
โดยบริษัทนี้ ก่อตั้งในปี พ.ศ. 2531 หรือเมื่อ 32 ปีที่แล้ว
และหลังจากนั้นเพียง 1 ปี ก็ได้เริ่มผลิตขนมขบเคี้ยวประเภทข้าวเกรียบรสต่างๆ
ซึ่งรสที่เราคุ้นเคยและเห็นบ่อยๆ ตามร้านค้า 
ก็น่าจะเป็นขนมอบกรอบรสมะเขือเทศ และขนมอบกรอบรสพริกหยวก
ต่อมาเมื่อขนมข้าวเกรียบได้รับความนิยมอย่างมาก 
ทางบริษัทก็เริ่มขยายธุรกิจไปยังสินค้าประเภทอื่นๆ
มีทั้งขนมประเภทอื่น เช่น คุกกี้ มันฝรั่งอบกรอบ รวมไปถึงบะหมี่กึ่งสำเร็จรูป
ซึ่งทั้งหมดนี้ แทบจะอยู่ภายใต้ชื่อแบรนด์ “เอฟเอฟ” เกือบทั้งหมด
โดยในส่วนของบะหมี่กึ่งสำเร็จรูป ก็มีทั้งรูปแบบซอง แบบถ้วย และแบบแพ็กใหญ่ ที่เรามักจะเห็นกันตามร้านอาหาร
ซึ่งทางเอฟเอฟ ก็ถือว่าเป็นเจ้าแรกๆ ที่เริ่มผลิตสินค้าบะหมี่กึ่งสำเร็จรูป
สำหรับกลุ่มผู้ประกอบการร้านอาหารเลยทีเดียว
สินค้าของแฟชั่นฟู้ด ยังได้รับการยอมรับอย่างแพร่หลายในเรื่องของคุณภาพ
จนสามารถขยายตลาดไปยังประเทศอื่นๆ ได้
เช่น ไต้หวัน, ฮ่องกง, มาเลเซีย, สิงคโปร์, พม่า, ลาว และกัมพูชา
อย่างไรก็ตาม สิ่งที่น่าสนใจของแบรนด์นี้ก็คือ “การไม่ทำโฆษณา”
ทั้งๆ ที่ในประเทศไทยมีแบรนด์ขนมขบเคี้ยวมากมาย
แต่เรากลับไม่เห็นขนมแบรนด์เอฟเอฟโฆษณาสินค้าเลย
แล้วแฟชั่นฟู้ด มีกลยุทธ์อะไร ที่ทำให้ขนมของตัวเองอยู่ในใจเรามาได้กว่า 30 ปี?
กลยุทธ์หลักๆ ที่แฟชั่นฟู้ดใช้ มีอยู่ 3 อย่างด้วยกัน
เริ่มจาก “ความคุ้มค่า” 
เนื่องจากเมื่อเทียบปริมาณและราคา กับขนมขบเคี้ยวของแบรนด์อื่นๆ 
ก็จะพบว่า ในราคาที่เท่ากัน ขนมมะเขือเทศจะให้ปริมาณที่มากกว่า
ซึ่งเรื่องนี้ ก็น่าจะเป็นหนึ่งในปัจจัย ที่เราใช้ตัดสินใจเลือกซื้อสินค้าแต่ละอย่าง
แต่ความคุ้มค่าเพียงอย่างเดียวคงไม่เพียงพอ 
เพราะถ้าอยากให้ลูกค้าซื้อสินค้า บริษัทก็ต้อง “กระจายสินค้า” เพื่อให้เข้าถึงได้ง่าย
โดยเราจะเห็นว่า เราสามารถพบเจอขนมมะเขือเทศได้
ตั้งแต่ร้านโชห่วย ร้านสะดวกซื้อ ไฮเปอร์มาร์เกต รวมถึงซูเปอร์มาร์เกต
และเมื่อผู้บริโภคสามารถเข้าถึงสินค้าเราได้ง่ายมากขึ้น
นั่นก็หมายความว่า เราก็มีโอกาสที่จะขายสินค้าได้มากขึ้นอีกด้วย
ส่วนกลยุทธ์สุดท้ายก็คือ “การไม่เปลี่ยนรูปแบบบรรจุภัณฑ์”
เพราะตั้งแต่เอฟเอฟ ผลิตขนมมะเขือเทศมาเมื่อ 31 ปีที่แล้ว ก็ไม่เคยเปลี่ยนรูปแบบบรรจุภัณฑ์เลย
แต่เรื่องนี้กลับกลายเป็นเอกลักษณ์ของขนมมะเขือเทศไปแล้ว
เมื่ออ่านมาถึงตรงนี้ หลายคนคงอยากรู้ว่า บริษัทเจ้าของขนมมะเขือเทศมีรายได้ดีแค่ไหน?
หากไปดูผลประกอบการของบริษัท แฟชั่นฟู้ด จำกัด พบว่า
ปี 2560 รายได้ 842 ล้านบาท กำไร 22 ล้านบาท
ปี 2561 รายได้ 871 ล้านบาท กำไร 27 ล้านบาท
ปี 2562 รายได้ 898 ล้านบาท กำไร 26 ล้านบาท
เรื่องนี้ถือว่าเป็นกรณีศึกษาที่น่าสนใจ 
เพราะในบางครั้งเราอาจไม่จำเป็นต้องผลิตสินค้าให้หลากหลาย หรือทุ่มงบไปกับการโฆษณามากมาย
เพียงแค่รักษาคุณภาพของสินค้า และคงเอกลักษณ์ของแบรนด์ไว้
ถ้านึกถึงขนมมะเขือเทศ เราก็จะนึกถึงซองขนมสีเงิน ที่มีลูกมะเขือเทศสีแดงอยู่บนซอง
และสิ่งนี้เองที่ทำให้เรานึกถึงขนมโดยไม่ต้องพึ่งพรีเซนเตอร์ใดๆ
หรืออาจจะเรียกได้ว่าไม่ได้พึ่งชื่อแบรนด์เลยด้วยซ้ำ
เพราะเกือบทุกคนน่าจะไม่รู้ว่าขนมซองนี้ มันมีชื่อแบรนด์ว่าอะไร..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-กรมพัฒนาธุรกิจการค้า